Kassiere – Is Dit Net Ek Of Is Als Tos? | Watkykjy
In Is Dit Net Ek Of Is Alles Tos? deur griffin November 13, 2018 Rek jou bek
Daar's 'n lieflike ironie in die diensindustrie. Die meeste mense wat aangestel is om met mense te werk, word beswaarlik genoeg betaal om daagliks tot by die werk te kom. Vat nou maar kassiere in regeringskantore, of my persoonlike gunsteling – kassiere in supermarkte.
Dooie oë groet jou as jy haastig begin om jou kruideniersware uit te pak. Om te help, sien, want die ry is lank en jy voel half skuldig. Lui-lui word jou aankope een vir een oor die skandeerder gesleep. Inevitably wil een nie skandeer nie. Die kassier probeer weer. Nee. Weer. En so gaan dit 'n rukkie aan totdat hulle opgee en die honderd-nommer getal begin intik. Verkeerd. Weer. Teen dié tyd begin jy al verboureerd omkyk en met jou oë verskoning maak aan die lang ry mense agter jou. Met die prys uiteindlik opgespoor, beweeg dinge vorentoe. Oeps, die melk is twee maal ingelees.
Controller is gewoonlik 'n soortgelyke apatiese spesie wat met 'n towersleuteltjie aangeslenter kom om die een item te kanselleer. Net eers die kode intik… Nee, wag, ja, daar gaan hy.
Nou vir die inpak…
Snaaks genoeg is daar net iemand wat help inpak as jy dit nie nodig het nie. Of die kassier besluit om handjie by te sit ten spyte van jou aanbod om dit self te doen en so die tyd te wen.
En vergeet daarvan om plasiek te probeer spaar. Vleis word sorgvuldig in hulle eie klein sakkies onder kwarantyn geplaas en skoonmaakprodukte kry hulle eie plastiekjassies. Terwyl jy moedeloos probeer keer en wys na die herwinde inkopiesakkie wat jy saamgebring het.
Dalk kan 'n grootkop by Checkers of êrens vir my verduidelik hoekom kassiere nie reageer op enigiets wat ek sê nie. Het ek intussen doof geword en dit nie agtergekom nie of is hulle regitg besig om my flat-out te ignoreer?